CELEX: 62019TN0362
Language: sl
Date: 2019-06-15 00:00:00
Title: Zadeva T-362/19: Tožba, vložena 15. junija 2019 – UI/Komisija

9.9.2019   
            
            
               SL
            
            
               Uradni list Evropske unije
            
            
               C 305/55
            
         
      Tožba, vložena 15. junija 2019 – UI/Komisija
      (Zadeva T-362/19)
      (2019/C 305/66)
      Jezik postopka: angleščina
      
         Stranki
      
      
         Tožeča stranka: UI (zastopnik: J. Diaz Cordova, odvetnik)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  razglasi za nično odločbo Urada Evropske komisije za vodenje in plačevanje posameznih pravic z dne 27. avgusta 2018, s katero tožeči stranki ni bil dodeljen izselitveni dodatek;
               
            
                  —
               
               
                  ustrezno odloči o stroških.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja štiri tožbene razloge.
      
                  1.
               
               
                  Prvi tožbeni razlog: v skladu s točko 48 sodbe z dne 14. decembra 1995, Diamantaras/Komisija (T-72/94, EU:T:1995:212), in s točko 57 sodbe z dne 9. marca 2010, Tzvetanova/Komisija (F-33/09, EU:F:2010:18), tožeča stranka v celotnem referenčnem obdobju ni opravljala svoje glavne poklicne dejavnosti/ni imela običajnega bivališča v Belgiji. Zato je upravičena do celotnega izselitvenega dodatka.
               
            
                  2.
               
               
                  Drugi tožbeni razlog: v skladu s sklepom z dne 26. septembra 2007, Rocío Salvador Roldán/Komisija (F-129/06, EU:F:2007:166), je registracija podjetja ali nakup nepremičnine jasen pokazatelj trajnih vezi s to državo (v tem primeru Romunija). Glede na to, da gre v tej zadevi za to, je tožeča stranka upravičena do celotnega izselitvenega dodatka.
               
            
                  3.
               
               
                  Tretji tožbeni razlog: v skladu z zgoraj navedeno sodbo Tzvetanova/Komisija, F-33/09, so podatki belgijske občine, na katere se je sklicevala tožena stranka v odgovoru, le formalni in jih ni mogoče uporabiti za določitev običajnega bivališča osebe. Zato je tožeča stranka upravičena do celotnega izselitvenega dodatka.
               
            
                  4.
               
               
                  Četrti tožbeni razlog: v skladu s točkama 32 in 33 sodbe z dne 24. aprila 2001, Miranda/Komisija (T-37/99, EU:T:2001:122), s sodno prakso Del Vaglio (zadeva, v kateri je bil izdan sklep z dne 12. oktobra 2004, Del Vaglio/Komisija (C-352/03 P, neobjavljen, EU:C:2004:613) in s sodbo z dne 15. marca 2011, Gaëtan Barthélémy Maxence Mioni/Evropska komisija (F-28/10, EU:F:2011:23), namen tožeče stranke, da se dodeli trajno naravo središču njenih interesov, kakor je določitev njenega običajnega prebivališča, ni bil vezan na Belgijo, glede na to, da je med drugim v svojem referenčnem obdobju inter alia podala ti. prijavo „Limosa“. Zato je upravičena do celotnega izselitvenega dodatka. Poudarja, da se tožena stranka v odgovoru napačno osredotoča na fizično prisotnost tožeče stranke v Belgiji.